Fødevareminister Henrik Høgh måtte i dag stille op til verbale øretæver, da nordjyske landmænd var samlet til planteavlernes årsmøde i Skalborggårdhallen.

Landmændene har længe været i oprør over udsigten til en lang række skrappe krav i forbindelse med regeringens såkaldte Grønvækst-pakke. Pakken indeholder store reduktioner af udledning af kvælstof, som betyder store tab for den enkelte landmand. For godt en uge siden skulle Miljøminister Karen Ellemann være kommet til Aalborg, men hun meldte afbud. I dag måtte Fødevareminister Henrik Høgh så tage skraldet - og han havde løfter med til landmændene. - Vi har sendt den oprindelige plan til hjørnespark og skal nu finde en anden løsning på, hvordan vi opfylder vores reduktioner. Jeg har fuld forståelse for, at landmændene har følelserne uden på tøjet, for det har været et par hårde år for branchen, siger fødevareminister Henrik Høgh til TV2/ Nord.